ญี่ปุ่นเผยดัชนี CPI เดือนเม.ย.ลดลง 0.3% หลังราคาน้ำมันร่วง
ญี่ปุ่นเผยดัชนี CPI เดือนเม.ย.ลดลง 0.3% หลังราคาน้ำมันร่วง
27 พ.ค. 2559

กระทรวงกิจการภายในและการสื่อสารของญี่ปุ่น เปิดเผยว่า ดัชนีราคาผู้บริโภค (CPI) เดือนเม.ย.ปรับตัวลดลง 0.3% เทียบเป็นรายปี โดยปรับตัวลงเป็นเดือนที่ 2 ติดต่อกัน เนื่องจากการปรับตัวลดลงของราคาน้ำมัน ซึ่งตอกย้ำมุมมองที่ว่า ญี่ปุ่นยังมีภาวะเงินฝืดต่อไปอีกนาน รายงานของกระทรวงระบุว่า ดัชนีราคาผู้บริโภคพื้นฐาน (Core CPI) ซึ่งไม่นับรวมราคาอาหารเนื่องจากมีความผันผวนสูง อยู่ที่ 102.9 เมื่อเทียบกับฐาน 100 ในปี 2553 
โดยการปรับตัวลดลงอย่างต่อเนื่องของราคาน้ำมันดิบส่งผลให้ราคาพลังงานร่วงลง 12.6% จากปีก่อน โดยราคาน้ำมันเบนซินลดลง 16.0% และค่าไฟฟ้าลดลง 9.9%
ทั้งนี้ ดัชนี CPI ของญี่ปุ่นยังอยู่ห่างจากเป้าหมายของธนาคารกลางญี่ปุ่นที่ 2% และยังได้ได้กระตุ้นการคาดการณ์ที่ว่า ธนาคารกลางญี่ปุ่นอาจจะออกมาตรการผ่อนคลายเพิ่มเติมในการประชุมนโยบายในเดือนมิ.ย.นี้ สำนักข่าวเกียวโดรายงาน